Tornis Rec.

Tornis Rec. ir 1991. gadā Rīgā dibināta mūzikas izdevniecība, ierakstu studija un mēģinājumu telpa. 20 gadu laikā tur mēģinājušas un ierakstītas ap 100 grupu un projektu, piemēram, Baložu Pilni Pagalmi, Tukšā Muca, Kartāga, Ir Bijuši Mati Un Izbijuši, Sirke, Shine On, Smogs, Plastalīns, Mazie Smirdīgie Kociņi, Bērnības Milicija, Nāves Instinkts u.c. Kopš 1991. gada dažādos formātos izdots ap 100 ierakstu — lentēs, kasetēs, CD-R, CD, MP3.

Vēsture 

1991. gada pavasarī Alīses ielas ūdenstornī Āgenskalnā sev mēģinājuma telpas ieguva Rīgas pagrīdes indīroka grupa Ir Bijuši Mati Un Izbijuši. Faktiski jau pirmajos mēnešos par otru patstāvīgu 'torņa grupu' kļūst Ikšķiles Tukšā Muca. Tās līderis Andris Indāns jeb Andžons kopā ar IBMUI (Ir Bijuši Mati Un Izbijuši) bundzinieku Uldi Gedru un basģitāristu Jāni Daugavieti tiek uzskatīti par izdevniecības Tornis Rec. dibinātājiem un galvenajiem aktīvistiem. Publiski mazāk redzams, bet ne mazāk nozīmīgs Torņa mēģinājumu telpas un ierakstu studijas izveidošanā bija Tukšās Mucas skaņu inženiera Mārča Bērziņa jeb Marka ieguldījums (viņš ierakstījis arī vairākus Torņa ierakstus, piemēram, Baložu Pilnu Pagalmu, Tukšās Mucas, Mazo Smirdīgo Kociņu, Bērnības Milicijas, Skumju Akmeņu u.c.).

Izmantojot mēģinājumu aparatūru (tā tiek veidota no grupu īpašuma, kas mēģina Tornī), Torņa istabas regulāri tiek pielāgotas arī ierakstu sesijām. Sākotnēji tās ir divas istabas, vēlāk — viss trešais stāvs. 95% Torņa ierakstu ir notikuši analogi, pat 1990. gadu beigās sākoties 'digitālajam laikmetam', t.i. izmantojot lenšu un kasešu magnetofonus. Pirmais daudzceliņu magnetofons tika iegādāts 2001. gadā, bet līdz tam tikpat kā visi ieraksti tika ieskaņoti grupām spēlējot 'dzīvajā'.

"Torņa grupas" 

Jēdzienu "Torņa grupas" lieto, apzīmējot tās grupas, kas bijušas visciešāk saistītas ar Torni, regulāri tur mēģinājušas un ierakstījušas. Pirmkārt, tās ir pašu "torņa cilvēku" grupas; otrkārt, grupas, kuras vismaz kādu noteiktu savas darbības posmu ir bijušas cieši saistītas ar Torni. Visi Torņa ieraksti izdoti balstoties uz mutisku vienošanos ar grupām, tāpēc būtiska ir arī pašu grupu identificēšanās ar izdevniecības ideoloģiju.

 Ir Bijuši Mati Un Izbijuši (1990—1992, dalībnieki: Ludis I, Uldis Gedra, Jānis Daugavietis, Wimboo Fish).

 Tukšā Muca (1989—1993, dalībnieki: Andris Indāns jeb Andžons, Uldis Priede jeb Ulžons, Mārtiņš Lablaiks, Edmunds Šūpulis jeb Edis, Helēna Kozlova, Juris Mežeckis jeb Jourelys u.c.).

 Voiceks (1993—2002, dalībnieki: Juris Mežeckis, Juris Alksnis, Uldis Gedra, Andris Krūmiņš jeb Krym, Uldis Zariņš u.c.).

 Uldis Dumpis (1992—1993 , dalībnieki: Andris Grandbergs, Gunis, Andris Indāns, Jānis Daugavietis, Mārcis 'Marks' Bērziņš).

 Shine On (1992—1996, dalībnieki: Juris Alksnis, Edgars Valujevs, Uldis Gedra, Sergejs Jolkins).

 Kartāga (1994—1998, dalībnieki: Andris Indāns, Edgars Šubrovskis, Uldis Zariņš, Uldis Kairis).

 Smogs (1993—1995, dalībnieki: Andris Grandbergs, Mārtiņš Lablaiks, Uldis Gedra, Andris Indāns).

 Baložu Pilni Pagalmi (1994—pašlaik, dalībnieki: Māris Šverns, Uldis Gedra, Juris Alksnis, Juris Mežeckis u.c.).

 Sarkanais Oktobris (1992—2000, dalībnieki: Ģirts Mezītis, Alekss Hercbergs, Rinalds Zelmenis, Kristīne Blekte, Jānis Daugavietis, Mārtiņš Korsietis).

 Plastalīns (1995—1996, dalībnieki: Mārtiņš Korsietis, Jānis Daugavietis, Laura Ziemele, Māris Čistovs jeb Šakālis, Uldis Zariņš, Motors u.c.).

 Sirke (1996—2002, dalībnieki: Mārtiņš Korsietis, Laura Ziemele, Māris Čistovs, Uldis Zariņš, Juris Alksnis u.c.).

Skanējums 
Vairumā Torņa studijas ierakstu izmantota dabīgā skaņu atbalsošanās telpās, gan pašu mēģinājuma/ierakstu telpā, gan tukšajā augšstāvā/kāpnēs. Ūdenstorņa būve ir konusveidīga, un tāpēc katras torņa telpas lokveida sienas un augstie griesti veido īpatnēju akustiku.

Atšķirīgu skanējumu Torņa ierakstiem dod arī 1980. gadu neprofesionālās vai pusprofesionālās aparatūras izmantošana, kā arī katra skaņu ierakstu veicēja rokraksts.

Torņa ieraksti Ulda Rudaka 'Visu laiku labāko latviešu ierakstu' topā

Izdoti Tornis Rec., vairums arī ierakstīti Torņa studijā:

 Baložu Pilni Pagalmi	"Esi sveiks!"	2007
 Baložu Pilni Pagalmi	"Cik dīvaini"	1995
 Bērnības Milicija	"Mūzika dejām"	2004
 Depo	"Alepo"	2002
 Kartāga	"Zēns ar akmeni"	1995 [pārizdots 2003]
 Māris Šverns	"Atmiņainā deja"	1995
 Mazie Smirdīgie Kociņi	"Kraa"	2007
 Pasažieru Vilciens	"Pasažieru Vilciens"	1996

Ierakstīti Tornis Rec. studijā, bet cits izdevējs:

 Skumju Akmeņi	"Pilns nāves vecums vientulībā"	1995

Ārējās saites 

 Mājaslapa 
 Bandcamp
 Last.fm

Atsauces 

Latvijas mūzikas izdevējkompānijas
Āgenskalns